13 gevangenes ontsnap uit aanhoudingArgieffoto ŉ Totaal van 13 verhoorafwagtende gevangenes het Vrydagaand uit die Seshego-polisiekantoor buite Polokwane in Limpopo ontsap. ŉ Voorlopige ondersoek het bevind die gevangenes het omstreeks 21:30 tydens ŉ roetine-ondersoek uit die aanhoudingselle ontsnap, het kol. Moatshe Ngoepe, woordvoerder van die polisie, gesê. “ŉ Toegewyde taakspan, onder leiding van genl.maj. Sam Mokogonyana, bevelvoerder, is op die been gebring om die gevangenes op te spoor. Die taakspan bestaan uit speurders, lede van misdaadintelligensie en misdaadvoorkoming.” Die gevangenes wat in hegtenis geneem is op aanklag van sakeroof en oortreding van die Immigrasiewet, is geïdentifiseer as Jeffrey Sekunda (40), Alex Chinengo (26), Usher Hamadanisa (27), Edmore Madzudzu (34), Concelia Musengeni (35), Jeffrey Duvenegwa (37), Tenashe Moyo (24), Elvis Charo (26), Ida Jana (20), Cosia Mabena (19), Ludwick Dube (19), Luckson Manyangadzi (31) en Mishack Brian (19). Die polisie het lede van die gemeenskap gevra om enige inligting wat kan lei tot die inhegtenisneming van die ontsnaptes aan te meld by kol. Simon Mogale by 071 479 2329 of Stop Misdaad by 08600 10111. “Die omstandighede rondom die voorval is die onderwerp van ŉ interne sowel as kriminele ondersoek,” het Ngoepe gesê.